google/wiki40b huggingface dataset:
Juzjnouralsk kraftverk

TETS-1, eller Juzjnouralsk kraftverk er et varmekraftverk med en installert produksjonskapasitet på 882 MW, beliggende 90 km fra storbyen Tsjeljabinsk ved Uralfjellene, i Russland. Brenselskildene er  naturgass, kull og råolje. Anlegget ble påbegynt i 1959.
Saga Fotballklubb

Saga FK

Saga sitt seniorlag for herrer endte i 2011 som nr. 12 i 3. divisjon for herrer avd. 8, og beholdt plassen i divisjonen siden Saga vart den beste 12'ar av de 10 norske avdelingene i 3.divisjon. I 2012 endte de også som nr. 12 i 3. divisjon for herrer avd. 8. Denne gang måtte Saga ta den tunge turen ned i 4.divisjon, og med dette nedrykket var Saga sitt aller første nedrykk et faktum etter starten i 1991.
Ministry of Defence Guard Service

Ministry of Defence Guard Service (MGS) er en gren av Defence Infrastructure Organisation som tilbyr vektertjenester til det britiske forsvarets eiendommer.
MGS sørger for adgangskontroll, visitasjon av besøkende og kjøretøyer, sikkerhetspatruljering i bygninger og langs gjerder, hundepatruljer, kameraovervåkning og alarmtjenester. I tillegg utfører MGS andre oppgaver slik som landingssignaler til helikoptre, førstehjelp, gjennomsøkning av post og bagasje, søk etter avlyttingsutstyr og HMS-veiledning.
PME

PME (The International Group for the Psychology of Mathematics Education) er en gruppe av forskere i matematikkdidaktikk, knyttet til ICMI. PME ble opprettet ved ICME-3 i Karlsruhe i 1976.

Aktiviteter

Hovedaktiviteten til PME er den årlige forskerkonferansen. I 2008 blir konferansen – PME 32 – arrangert i Mexico, 17.-21. juli. Etter de årlige konferansene publiseres omfattende konferanserapporter med artikler fra alle foredrag, arbeidsgrupper og presentasjoner.
To ganger årlig publiseres også et nyhetsbrev, som er tilgjengelig fra den offisielle nettsiden.
André Franquin

Sprint

Franquin overtok ansvaret for Sprint, allerede da en 8 år gammel serie (som eies av Dupuis, utgiver av Le Journal de Spirou) fra Joseph Gillain (Jijé) i 1946, uten kjennskap til seriens bakgrunn og etter kun å ha tegnet én 12 siders historie, men gikk grundig til verks og vesentlig videreutviklet seriens format. Historiene ble lengre og mer kompliserte, og i løpet av 50-tallet ble et stort, fantasirikt karaktergalleri dyrket frem. Greven av Champignac (1950), Zantafio og Spiralis (1951), Trineline (Seccotine) (1953), og Zero (Zorglub) (1960) regnes som noen av de mest betydelige figurene.  En Franquin-figur som særlig utmerker seg er Spiralis, et apelignende dyr med en svært lang hale, om lag 7 meter. Halen brukes som arm, verktøy og våpen. Sist, men ikke minst, må man nevne Viggo. Viggo ble skapt i samarbeid med Yvan Delporte i 1957. Han fikk små statistroller i Sprint, før han etter hvert ble meget populær og fast ‘ansatt’ i Le Journal de Spirou.

Flere serier

I 1955 kom Franquin i krangel med Dupuis og gikk til Lombard, utgiver av Spirous konkurrent Tintin, og underskrev en 5-årskontrakt for å tegne serien Tobben (Modeste et Pompon). Problemene mellom Franquin og Dupuis ble snart løst, og samarbeidet gjenopptatt, men ettersom Franquin var kontraktbundet sto han i flere år som ansvarlig for Sprint, Tobben og Viggo.
Det var også i denne perioden at Franquin utviklet sin strek til en friere, mer detaljert stil, noe som førte til at det tok lengre tid å produsere ferdig arbeid.  I 60-årene led Franquin av depresjon og dårlig helse (QRN kaller... tok 3 år å fullføre), og valgte å avvikle sitt forfatterskap til Sprint etter 24 år.  I 1967 ga Franquin ansvaret for Sprint videre til den da ukjente Jean-Claude Fournier for å vie seg til sine egne karakterer. Franquin bisto Fourniers første album ved å tegne Spiralis' siste opptreden i Sprint, før han tok med seg karakteren ut av serien.

Senere år

Et av Franquins siste tegneserieprosjekter var en dyster serie i sort-hvitt, hvis tittel på norsk er «Sorte sider» (Idées Noires, 1981-1984). I 1987 hadde Franquin gitt opp håp om å lage tegnefilm av Spiralis og solgte karakterens rettigheter til en diamanthandler, som grunnla Marsu-Productions og som nå utgir serien om Spiralis. Rettigheten til å lage film ble derimot solgte videre til Disney. Disneys versjon kom i 13 episoder i Raw Toonage i 1992. Mot slutten av hans liv så man mindre og mindre til Viggo, ettersom Franquin også viet tiden sin til kampanjearbeid for Unicef og Amnesty International. 5. januar 1997 døde Franquin av hjerteattakk i Saint-Laurent du Var i Sør-Frankrike.
Yazdanisme

Yazdanisme er en fellesbetegnelse for flere uortodokse religiøse sekter med bakgrunn i zoroastrisme og bærer også innflytelse fra islam, hovedsakelig utbredt blant kurdere. De viktigste er chinarisme/isikisme (en spesiell fortolkning av alevi-troen), yezidismen og Ahl-e Haqq . Felles for dem er synkretisme; de forener aspekter av islamsk tro og praksis med elementer av eldre, lokale tradisjoner.
Gratulasjonskort

Gratulasjonskort er et kort med en hilsen man sender eller gir til andre ved spesielle anledninger. Dette være seg ved fødselsdag, bryllup, konfirmasjon, dåp eller annet. Kortet symboliserer at avsenderen vil gi positive signaler til mottakeren i den gitte anledning. Man legger gjerne kortet i en konvolutt. Gratulasjonskort kan man lage selv, eller kjøpe ferdige.
Stortingsvalget 1829

Valgordning

I hvert prestegjeld hadde sognepresten ansvar for å holde valgting som utpekte valgmenn. Sognepresten hadde også ansvaret for å vite hvem som var kvalifisert for stemmerett. Hvert kjøpsted holdt valgting og oppnevnte én valgmann for hver femti stemmeberettigede. Hvert prestegjeld på landet oppnevnte én valgmann for hvert påbegynte 100 stemmeberettigede.
Valgmennene møttes til valgmannsting. På landet hadde hvert av de sytten amtene valgmannsting, og utpekte tre hver av 51 stortingsrepresentanter.
Kjøpstedene var oppdelt i 17 valgdistrikter. Disse valgdistriktene hadde én eller flere representanter, dels valgte flere kjøpsteder sammen én representant. En kjøpstad med færre enn 150 stemmeberettigede (Sandefjord, Porsgrunn, Risør, og Molde) valgte tingmann sammen med nærmeste større kjøpstad. 3-6 valgmenn i en kjøpstadsvalgkrets hadde én representant, 7-12 kunne hatt to, 11-14 hadde tre, flere enn 14 hadde fire.
Nedenes og Robygdelagets amt hadde én representant mer enn ved forrige valg. Én mer hadde også Kristiansand.
Kvalifisert for stemmerett var menn over 25 år med eiendom av en viss størrelse. I tillegg var embedsmenn og rettighetsmenn i Finnmark kvalifisert. For å være stemmeberettiget måtte de i tillegg avlegge ed til grunnloven ved innføring i manntall. Allmenn stemmerett for menn ble innført i 1898. Kvinner hadde ikke stemmerett.
Den totale folkemengden var anslått til 1 108 400, 61 598 hadde stemmerett. Av disse er det beregnet at 27 877 stemte. 324 valgting i landdistriktene utpekte totalt 723 valgmenn. 21 valgting i byene utpekte totalt 122 valgmenn. Valgmannstingene ble holdt i perioden 29. juni 1829 til 28. november 1829.

Resultater

Valgmennene kunne stemme på hver enkelt stortingsplass i sitt valgmannsting. Kandidatene måtte tilhøre valgkretsen, og kunne ikke stemme på seg selv.
Sølvkåpe

Utseende

En middelsstor sommerfugl (vingespenn 34 – 52 mm, hunnen markert større enn hannen), oversiden har en noe blekere grunnfarge enn de andre store, norske artene av perlemorvinger. Antennene er tydelig over halvparten så lange som forvingene. De svarte flekkene på vingenes overside og undersiden av forvingene er forholdsvis store og runde, og flyter ikke sammen til streker noe sted. Forvingens spiss er litt uttrukket, og ytterkanten svakt flikete. Mønsteret på undersiden av bakvingen er karakteristisk: innerst omtrent seks store, dråpeformede, sølvhvite flekker, utenfor disse et bølgete, hvitt tverrbånd, så en rekke av små, bredt brunkantede sølvflekker og ytterst en rekke av seks – sju store sølvflekker. Bakvingens bakhjørne er markert. Larven er svart med to hvite ryggstriper, kledt med lange, forgrenede torner.

Levevis

Sølvkåpen trenger forholdsvis varme somre og forsvinner lett fra et område i kalde perioder, men siden den vandrer en del kan den rekolonisere disse om det senere skulle komme noen varme somre. I Norge er den funnet nord til Snåsa i Nord-Trøndelag, men det er få steder den har permanente bestander. De mest levekraftige bestandene i Norge ser ut til å være på tørre, solrike steder i Gudbrandsdalen og Ottadalen, den forekommer også relativt stabilt noen steder ved Oslofjorden, der den ofte flyr ved strender og sanddyner. Sølvkåpens larver lever på stemorsblomst (Viola tricolor). Den har vanligvis to generasjoner per år, en som flyr i mai-juni og en andre generasjon i august-september, dette kan være noe av årsaken til at den er så følsom for kalde og regnfulle somre. Muligens har noen av de nordligste bestandene bare en årlig generasjon. På den norske rødlisten er sølvkåpen listet som hensynskrevende (DC), fordi tørrengene den er avhengig av er utsatte.
Hamnvik

Stedet

I Hamnvik finnes servicefunksjoner og administrative funksjoner som kommuneadministrasjon, lensmannskontor, lege, sykehjem, kirke og prest, matbutikker, elektrisk forretning, blomsterbutikk og jernvarehandel.
Navnet Hamnvik skriver seg fra en vik litt nedenfor det som idag er tettstedet. I denne viken etablerte Jens Bing Dons et handelssted på slutten av 1700-tallet. Handelsstedet er nå under renovasjon og brukes i reiselivssamenheng. Servering av mat skjer på bestilling. Det har vært i familiens eie frem til idag, og er det fortsatt. Det utgjør idag et meget godt bevart eksempel på et tradisjonelt nordnorsk handelssted. Stedet er bl.a. omtalt i Nils A. Ytrebergs bok om de nordnorske handelsstedene.
Rolløya med Hamnvik er knyttet til fastlandet via bro fra fastlandet til Andørja og tunnel derfra til Hamnvik på Rolløya.
De nevnte øyene er rekordholdere: Rolla er den vannrikeste øya etter størrelse i Norge. Andørja er Nord-Europas meste fjellrike øy, også med Langlitinden (1276 moh) som det høyeste fjellet på en norsk øy (unntatt Beerenberg på Jan Mayen). Desto mer fantastisk er dette faktum fordi Andørja har en fjord som går helt inn til midten av øya.
Olaf Bull

Liv

Olaf Bull var sønn av forfatteren Jacob Breda Bull og dennes andre hustru Maria Augusta Berglöf. Han vokste opp i Kristiania. I 13-årsalderen bodde han en tid i Hurum, mens faren skrev. Han begynte på gymnaset Aars og Voss' skole i 1899, og samme år offentliggjorde han sitt første dikt i skoleavisen. Etter gymnaset sluttet han seg til familien i Roma, før han returnerte til Kristiania og ble student 1903. Noen år var han journalist i Posten og Dagbladet. 1909 utga han Digte, som med et slag stilte ham blant Norges fremste lyrikere.
Han var far til dikteren og teatermannen Jan Bull.
Bulls dikt vitner om store kunnskaper og uvanlig sensibilitet, og om hvor dypt han slet med angst og depresjoner. Følelsesregisteret spenner fra de dype avgrunner til øyeblikk av overstrømmende livsfølelse. Billedspråket er konkret og visuelt. 
Bull skrev helst sentrallyrikk, og viktige motiv er våren, kjærligheten, kunsten, evigheten, tiden, døden og angsten for det tomme rom. Flere av disse motivene kan være behandlet i ett og samme dikt. Et tilbakevendende spørsmål er om kunstneren gjennom selve det å skape kunst på sett og vis kan redde det som er dømt til å gå til grunne, bevare det «dypt og blivende» i «digtets evige, unge alabast» som det heter i det best kjente diktet hans, Metope, som òg er ett av de mest verdsatte i norsk litteratur. Det handler blant annet om hvordan kunstneren i en viss forstand overvinner døden. 
Bull holdt han seg stort sett til et tradisjonelt formspråk som han brukte på en personlig måte.

Bull og Joyce

James Joyce næret stor beundring for Ibsen, og da han ble kjent med Nora Barnacle i Dublin, nevnte han den andre Nora, hovedpersonen i Et dukkehjem, men frk Barnacle ante ingenting om henne. Mens Joyce jobbet med Finnegans Wake, ønsket han å legge inn referanser til skandinavisk språk og litteratur, og han hyret etterhvert fem norsklærere. Den første av dem var Olaf Bull. Joyce ønsket å lese norske verk på originalspråket, deriblant Peter Andreas Munchs Norrøne Gude- og Heltesagn. Han var på jakt etter ordspill og sære assosiasjoner på tvers av språkbarrierene, og dette var noe Bull kunne leve seg inn i. Linjer fra hans dikt går igjen i «dette spindelvev av ord», som Joyce selv kalte Finnegans Wake, og Bull selv dukker opp der under navnet «Olaph the Oxman». 
I brevene hjem nevner Bull ingenting om Joyce, kanskje fordi han ofte bad familien om penger, noe som ville rime dårlig med hans ekstrajobb som norsklærer for en verdensberømt forfatter. Det er ukjent hvordan Joyce kom i kontakt med Bull, men begge var kunder i bokhandelen «Shakespeare & Co» i Paris som ble drevet av Sylvia Beach, så kanskje hun formidlet kontakt. I 1926 ble Ulysses utgitt i piratutgave i USA, slik at Joyce ikke ville tjene noe på det. Sammen med Beach laget han et protestskriv som skulle signeres av kjente diktere over hele Europa. Beach forteller i sine memoarer at Joyce var spesielt opptatt av å få Bull til å skrive under. Beach oppsporet Bull, som da var dradd fra Paris ut på den franske landsbygden, og sendte en mann dit med et brev skrevet på vegne av Joyce. Bulls kone Suzanne sørget for å skaffe ham en kopi av Bulls underskrift.
Solakrossen

Solakrossen er administrasjonssenteret i Sola kommune i Rogaland. Sola sentrum kalles ofte bare for Solakrossen. Solakrossen er også en gate. Gaten går fra Sola Handelslag Coop Mega i syd til krysset med Rådhusveien og Soltunvegen i nord. Solakrossen er Solas handlegate, og det ligger flere butikker langs gaten. Sola lensmannskontor ligger også i Solakrossen. Solakrossen er et tettbebygd sted i kommunen.
Atmosfærisk vindu

Det atmosfæriske vinduet viser til de delene av det elektromagnetiske spekteret som ikke blir absorbert når jordatmosfæren er i sin naturlige tilstand. Det atmosfæriske vinduet ligger omtrent i bølgespekteret til infrarød stråling mellom 8 og 15 mikrometer.

Årsak

Absorpsjon ved de naturlige drivhusgassene er inndelt i to områder. Gasser som CO₂ og CH₄ (sammen med andre hydrokarboner) absorberer ved lengre bølgelengder enn det atmosfæriske vinduet på grunn av relativt lange C-H og karbonylbindinger. De kjemiske bindingene til H₂O og NH₃ absorberer ved bølgelengder kortere enn 8 mikrometer. Bortsett fra bindinger i O₃ er det ingen bindinger mellom karbon-, hydrogen-, oksygen- og nitrogenatom som absorberer mellom disse to områdene av spekteret. Dette betyr at stråling i det atmosfæriske vinduet omtrent blir totalt reflektert fra Jorden og ut i verdensrommet. Uten dette vinduet ville Jorden ha vært altfor varm til å inneholde liv, og trolig så varm at den ikke ville inneholdt vann, slik som Venus. Vinduet i det elektromagnetiske spekteret er altså svært viktig for livet på Jorden.

Farer

De siste tiårene har det blitt flere gasser som inneholder bindinger mellom fluor og enten karbon eller svovel i atmosfæren. Disse gassene absorberer stråling som ligger innenfor det atmosfæriske vinduet. Disse ikke-reaktive gassene blir ikke fjernet i den naturlige sirkulasjonen i jordatmosfæren. Man har for eksempel estimert at gasser som perfluorkarbon (CF₄, C₂F₆, C₃F₈) kan holde seg i atmosfæren i over 50 000 år, et tall som kan være underestimert siden disse gassene ikke har naturlige kilder.
Dette betyr at slike sammensetninger har et enormt potensial for global oppvarming. En kilo med svovelheksafluorid vil for eksempel føre til like stor oppvarming som 23 tonn med karbondioksid i løpet av 100 år. Perfluorkarbon har en lignende effekt og man trenger 1800 ganger så mye karbondioksid for å gi den samme globale oppvarmingen som karbontetraklorid (CCl₄)
Memmingen

Memmingen er en by i den tyske delstaten Bayern, i det sydlige Tyskland.
Loesje

Loesje i Norge

Loesje ble kjent i Norge etter en kampanje i t-banevognene i Oslo. Prosjektet fikk bred pressedekning, blant annet i tv-programmet Gydas vei, radioprogrammet XL og Aftenposten. Magnus Monn-Iversen og Christer Fossum ledet den norske delen av organisasjonen.
Den norske delen av organisasjonen er ikke lenger aktiv.
Milly Bergh

Familie

Milly Bergh var datter av admiral og første direktør for klassifiseringsselskapet Det Norske Veritas, Nils Ihlen (1824–1905) og dyrevernforkjemperen Julie Fredrikke Ihlen f. Nicolaysen (1840-1922). Hun ble 25. juni 1881 gift med lege og sanitetskaptein Carl Thaulow (1851-1915), bror av kunstmaleren Frits Thaulow. Ekteskapet ble oppløst 4. april 1891. Hun ble annen gang gift 14. mai 1891 med skuespilleren Haakon Ludvig Bergh (1865-1924). Ekteskapet ble oppløst 30. mai 1911. Datteren Julie Anna Johanne Bergh (1890-1962) ble gift med skuespiller Hans Bille.

Liv og virke

Milly Bergh ble som ung kjent som modell for flere motebilder, noe som var en ganske uvanlig geskjeft for en admiraldatter, Hun ble en kjent skikkelse i det øvre sjikt av Kristianias selskapsliv. Sommeren og høsten 1885 hadde hun et forhold til Edvard Munch, mens hun ennå var gift med Carl Thaulow, og hun regnes som Munchs første store kjærlighet. Det havarerte forholdet danner bakteppe for Munchs maleri Liverts dans (1899-1900).
Milly ga sangundervisning i Kristiania i 1887-1888, og da hun var blitt gift med Ludvig Bergh, gjorde hun flere opptredener sammen med ham, både som sanger og som pianist. 
I 1893 gjennomføre hun den såkalte Milly Bergh-turneen, hvor hun fremførte konserter og operetter. I første halvdel av 1890-årene var hun tilknyttet Carl Johan Teatret på Christiania Tivoli, men etter skilsmissen fra Bergh opphørte sceneaktiviteten. 
Milly Bergh regnes blant Norges første mote- og matskribenter. I tillegg til å ha forfattet boken Morsom mat, oversatte hun i 1906 Maurice Maeterlincks skuespill Pelléas et Mélisande til norsk.
Tábor

Historie

Byen ble grunnlagt våren 1420 av Petr Hromádka fra Jistebnice og Jan Bydlínský fra Bydlín fra den mest radikale fraksjonen av Husittene, som kort tid deretter ble kjent som taboriter. Byen er ikonisk for årene med fremgang som en egalitære bondekommune. Denne gløden feires i Smetanas «Song of Freedom», gjort kjent i den engelsktalende verden ved Paul Robesons innspilling på tsjekkisk og engelsk.
Den historiske delen av byen ligger på toppen av en isolert bakketopp avskilt fra det omliggende landskapet av elven Lužnice og av den vidstrakt innsjøen, som hussitene ga det bibelske navnet Jordan. Denne innsjøen, etablert 1492, er det eldste reservoaret av sin type i Sør-Europa. Den historiske viktigheten av byen Tábor endte først når byen ble inntatt av Kong Georg av Podiebrad i 1452.
Inntil 1918, var TABOR - TÁBOR (tysk navn TABOR inntil 1896) del av Habsburgmonarkiet (Østerrike siden etter «kompromisset» i februar 1867), i distriktet ved samme navn, en av de 94 Bezirkshauptmannschaften i Böhmen.
Postkontoret TABOR BAHNHOF - TÁBOR NADRAZI ble åpnet i 1895.

Geografi

Selv om en stor del av de gamle festningsverkene har blitt revet, Tábor (eller Hradiště Hory Tábor, slottet på Tábor toppen, som det ble kalt i Hussit-perioden) bevarer fortsatt mange minnesmerker fra sin fortids berømmelse. I sentrum av byen ligger Zizkas plass. Bare veldig smale gater fører til plassen, for å gjøre ankomsten til den mer vanskelig under en potensiell krig. Første gangs besøkende kan ikke engang tenke seg at det er en genial labyrint av tunneler under husene og gatene her. Befolkningen gravde ut kjellere under sine hus og disse ble senere sammenkoblet til en ca 1 km lang seksjon av tunnelsystemet som er åpent for publikum.
I sentrum av plassen står statuen av Jan Zizka, den viktigste av Hussit-lederne. Her er også kirken Dean Church of Lord's Conversion on Mount Tabor, bygget i 1516 i bøhmsk renesansestil samt rådhuset, i forbindelse med dette er det et museum blitt etablert, som inneholder interessante minnesmerker fra Hussit-perioden, som for eksempel gårdsvogner som også var kampvogner. Store deler av de gamle befestningene og den gamle Kotnov-tårnet og Bechyně-porten i nærheten av tårnet eksisterer fortsatt.

Tábors distrikter

Čekanice, Čelkovice, Hlinice, Horky, Klokoty, Měšice, Náchod, Smyslov, Stoklasná Lhota, Sídliště Nad Lužnicí, Větrovy, Všechov, Zahrádka, Záluží, Zárybničná Lhota.
Shahjalal Fertiliser Factory Ltd

Shahjalal Fertiliser Factory er den største kunstgjødselfabrikk i Bangladesh, åpnet sommeren 2015. Den ligger i Fenchuganj Upazila i Sylhet. Fabrikken ble åpnet av statsminister i Bangladesh, Sheikh Hasina.
Ås Boligbyggelag

Ås Boligbyggelag var et boligbyggelag i Ås i Akershus som ble etablert 3. desember 1957. I 2007 ble Ås Boligbyggelag innlemmet i Follo Boligbyggelag.
Boligbyggelaget hardde vel 1 700 medlemmer og forvaltet 500 boliger i 13 borettslag, sameier og andre selskap (2006).
Valora Trade Norway

Valora Trade Norway AS er en norsk leverandør/produsent av mat, sukkervarer, sjokolade og snacks. Selskapet har hovedkvarter i Røyken, og ble opprinnelig stiftet som Charles Pettersen AS i 1951, men ble senere oppkjøpt av sveitsiske Valora Holding AG og omdøpt til Valora Trade Norway AS.
Potetgull-merket Sørlandschips produseres av Valora Trade Norway. I tillegg importerer og distribuerer selskapet merker som Bahlsen (kjeks), Lindt (sjokolade), Tou Mølle (kornprodukter), Lutti (sukkervarer), Ritter Sport (sjokolade) og FRISK (mikropastiller). Selskapet har per 2007 43 ansatte og hadde 159 millioner kroner i omsetning i 2005.
Papilio glaucus

Utseende

Kroppen har et ytre skjelett (hudplater) som holder de bløte indre organer på plass. Det ytre hudskjelettet er bygd opp for det meste av kitin.  Bakkroppens indre organer består av fordøyelsesorganer, forplantningsorganer og åndedrett. Åndedrettet hos sommerfugler foregår ikke ved lunger, men ved at luft hentes inn og ut av kroppen gjennom små hull i hudskjelettet (spirakler).  I kroppen er det et svært finmasket system av trakéer som leder oksygenet til kroppens vitale deler. En blodvæske som sirkulerer i kroppen, pumpes rundt av et avlangt rørformet hjerte.  
Brystpartiet består for det meste av vingenes muskulatur. Sanseorganer, for syn, smak og lukt er stort sett plassert i hodet. Nervesystemet består av en bukmarg med to nervestrenger og én nerveknute (ganglion) i hvert kroppssegment. Den første nerveknuten, som ligger foran munnåpningen, er spesielt stor og omtales som hjerne.
Larvens hode består av en hard hodekapsel med noen punktøyne. Under øynene er det noen små antenner larven bruker til å finne riktig føde. Larvens bakkropp består nesten bare av fordøyelsessystemet. Dette er ganske kort og mye av maten larven spiser passerer før all næringen er tatt opp. Avføringen kommer ut som små kuler helt bakerst på kroppen.  Larvene ånder gjennom åpninger i hudskjelettet (spirakler), langs kroppens sider.

Levevis

Parringen skjer ved sammenkobling mellom de to kjønnene. 
Larven er radikalt forskjellige fra de voksne, både i levevis og i kroppsbygning.  Larven lever som plantespiser. 
Papilio glaucus tilhører gruppen av insekter med fullstendig forvandling (holometabole insekter), som gjennomgår  en metamorfose i løpet av utviklingen. Mellom larvestadiet og det voksne stadiet er et puppestadium,  en hvileperiode, der sommerfuglens indre og ytre organer endres. Larvens bøyelige og myke kropp omdannes til en puppe med et hardt skall. Når skallet er hardt begynner omdanningen fra larve til den voksne (imago) sommerfuglen. De indre organer brytes i varierende grad ned til en cellemasse.  En omorganisering skjer og dyret bygges opp igjen.  Puppeperioden varierer etter temperaturen.
Pseudosmermus

Utseende

Middelsstore, tynne, lyst gråbrunaktige trebukker. Antennene er ganske lange, hos hannene tydelig lengre enn kroppen. Hodet er påfallende lite. Pronotum er tydelige smalere enn de jevnbrede dekkvingene, omtrent sylindrisk.

Levevis

Larvene lever vanligvis i de hule stammene på storvokste urter, særlig tistler og lignende. De voksne billene finnes ofte på blomster.

Utbredelse

Slekten er utbredt i Sørøst-Asia (India, Vietnam).